LidanRubinov/Halacha-QA huggingface dataset:
שאלה: קופות צדקה שהתערבבו: מה הדין עם שתי קופות צדקה שנפלו והתערבבו בינהם, כמה כסף לשים בכל אחת?
תשובה: אם את יכולה לעשות הערכה כמה היה בכל קופה קודם שהתערבבו מה טוב, ואם לא עלייך לחלק את הכסף חצי חצי בין הקופות. תוספת עיון: ישנה חקירה באמרי בינה, בהלכות צדקה, האם מעות הצדקה שאדם שם בקופה הם ממון עניים או שזו התחייבות לתת אח"כ לעניים. אם הם ממון עניים אז כיון שהמעות כבר שייכות לעניים אנו דנים כדיני ממונות, והדין הוא שבמקרה כזה שאין מי שתובע הדין הוא שיחלוקו. כך משמע מן הש"ך (חושן משפט סימן עו, ס"ק ז) שכתב: "אבל אי לא תבעי ליה כלל, אמרינן דמנה השלישית יחלוקו ביניהם כיון דליכא רמאי, וכמו שמוכח לקמן סימן שס"ה מהרמב"ם  פ"ד מגזילה ה"י  ורבינו ירוחם  שם  והמחבר סעיף ב', ע"ש ודוק". ואף שהיה מקום לחייב בדיני שמים ע"פ השו"ע (חו"מ הלכות טוען ונטען, סימן עה, סע' יח) שכתב כך: "טענו שניהם ספק, כגון שטענו: הלויתיך ואינו יודע כמה, והשיבו: אמת שהלויתני ואיני יודע כמה, אין הנתבע נשבע אפילו היסת, ומשלם לו מה שברור לו ויוצא בו אף ידי שמים. ויש אומרים שכיון שזוכר שלוה, אינו יוצא ידי שמים עד שיתפשר עם המלוה במה שיוכל. ובין כך ובין כך יכול המלוה להחרים סתם על כל מי שיודע הוא חייב לו ואינו פורעו". הש"ך פסק שם כדעה ראשונה שא"צ לצאת ידי שמים, וכן נראית דעת השו"ע שהביא דעה זו בסתם. אם אנו אומרים שהמעות עדיין לא בחזקת העניים אלא יש כאן התחייבות לתת, הוי נדר, ואף בדיני נדרים אנו אומדין דעתו של הנותן שלא התכוון במקרה כזה להוסיף אלא לחלק מה שנתן בין הקופות. הרב ניר אביב
שאלה: מחשב תקשורת לילדה עם שיתוק מוחין: אני פונה בשם ילדה עם שיתוק מוחין שאיננה מדברת עם הפה כלל. לאותה ילדה ישנו לוח תקשורת שמאפשר לה להגיד את מה שברצונה להגיד ע"י סמלים. הלוח הזה ממוחשב (מחשב נייד שעליו לוחצים והוא משמיע את המילה שרוצים לומר). על מנת להשתמש במחשב יש להטעינו מידי לילה ולעיתים גם במהלך היום. הילדה אמורה להתארח אצל משפחה דתית לשבת הקרובה. מה עליהם לעשות על מנת לאפשר לה לדבר עימם עם הלוח שלה? האם הם יכולים להטעין את המחשב? האם מותר לה ללחוץ על הסמלים במחשב כדי לדבר?
תשובה: כדאי להתקשר למכון צומת ולקבל הנחיות.
שאלה: עניין הפרחים על מצבה: ברצוני לשאול בנוגע למנהג הנחת פרחים על מצבה: למה יש איסור להניח פרחים על מצבת הנפטר, וממה יש להיזהר? כיצד לנהוג במצבה (נקיון, הדלקת נר)? מה מקורו של המנהג להניח אבן על הקבר? ומהי המלצת הרב לגבי הכיתוב על המצבה?
תשובה: מנהג הנחת הפרחים הוא מנהג הגויים, ולכן יש אוסרים אותו כיון שאסור ללכת בחוקות הגויים. בודאי שראוי לנקות את המצבה, ובימי זכרון ראוי להדליק שם נר. יש אומרים שהמנהג להניח אבן על המצבה כדי לתת סימן שהיו שם והתפללו לעילוי נשמת הנפטר. ראוי לכתוב על המצבה דברים שיש בהם שבח הנפטר בתנאי שיהיו אמיתיים. כן יש להזכיר בן מי הוא, מתי נולד ומתי נפטר- כמובן בתאריך עברי.
שאלה: להעיר על גרביים אדומות: בעלי הסביר לי שלא כדאי ללבוש אדום כי יש בזה עניין של דין וזה לא צנוע, הסכמתי עימו ואכן אין לי בגדים אדומים. לאחרונה כך במקרה קניתי גרביים אדומות, וגם על זה הוא מעיר לי. מה דעת הרב בעניין, אתה חושב שהוא מגזים עם זה?
תשובה: תלוי על אדום מדובר, עד כמה בולט. בכל אופן, בשבילך, מה שבעלך אומר כדאי לעשות.
שאלה: התרת נדר על חצאית: ברגע של משבר אמרתי במילים אלו: "אני נודרת שאלך עם חצאיות". אני רוצה ללכת עם חצאיות ולחזור בתשובה אבל לאט לאט וכרגע אין לי חצאיות בכלל. זה נחשב לנדר? מה אני צריכה לעשות כדי להתיר אותו?
תשובה: כל נדר שקשור למצוה הוא נדר, כאמור בתהילים נשבעתי.לשמור משפטי צדקך. ואם קשה בבת אחת אפשר לעשות בהדרגה, בתחילה ללכת עם חצאית בשבת ויום טוב ואחר כך כשתרגישי מספיק חזקה תוכלי ללכת יום יום, ובזה קיימת את הנדר.
שאלה: בת מצווה בספירת העומר: ברצוננו לערוך לבתנו בת מצווה בתאריך 7.5.10. קבענו את התאריך ללא התחשבות בספירת העומר. האם ניתן לחגוג את חגיגת בת המצווה בליווי מוזיקה בתאריך זה? יש לציין כי בעלי ממוצא ספרדי ואני ממוצא אשכנזי, אף אנו חילוניים ומכאן הבורות.
תשובה: התאריך שכתבת הוא יום שישי, כ"ג באייר. מנהגי האבלות נוהגים על ל"ג בעומר. ומאחר והתאריך שלכם הינו לאחר ל"ג בעומר ניתן לחגוג בת מצווה עם מוזיקה. מזל טוב לכם ולבתכם הרב בנימין במברגר
שאלה: כיצד לעשר שיח תבלין: עברנו לבית חדש ויש לי בגינה, מלבד עצי פרי, גם שיח של לימונית (לואיזה). האם וכיצד לעשר את הלואיזה ו או כל שיח תבלין (כמובן שאנו נבדוק את העלים לפני השימוש)?
תשובה: בכל פעם שקוטפים את הירק צריך לעשר. צריך לתת מעשר ראשון ללוי ומעשר שני יש לחלל. לכל סדר ההפרשה והברכות כדאי לרכוש את תקליטור "תרומות ומעשרות" במכון התורה והארץ 08-6847325. כמו כן, כדאי להצטרף ל"בית האוצר" על מנת להיות מנוי על מעשר ראשון ועל חלול מעשר שני. אם יש שאלה מיוחדת או בעיה מיוחדת נא לפרט. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: התעטפות בטלית במנחה בשבת: האם העולה לתורה בתפילת מנחה בשבת חייב להתעטף בטלית?
תשובה: לכתחילה צריך להתעטף בטלית ולא רק בתפילות שבת אלא בכל תפילה, משום כבוד הציבור.
שאלה: תפילה ללא תפילין: מי יעשה מי שאין לו תפילין והציבור מתפללין? אנא שלח גם מקורות אם אפשר.
תשובה: עדיף שימתין עד שיגיעו לו תפילין ואז יתפלל, אפילו אם כבר לא יהיה לו מנין. אמנם אם יעבור זמן ק"ש או תפילה לא ימתין לתפילין. (משנה ברורה סימן סו ס"ק מ). הרב יאיר וסרטיל
שאלה: קעקוע וחזרה בתשובה: לאשתי יש קעקוע של שדון וקעקוע אחר של פיה, האם זה נחשב עבודה זרה? האם הדבר יכול להקשות על תהליך של חזרה בתשובה מבחינה פנימית? האם צריך לנסות להסירו גם במחיר של צלקות שישארו?
תשובה: אפשר לחזור בתשובה למרות הקעקוע, אם כי רצוי למחוק אותו ולפחות להסתיר אותו.
שאלה: ספק בגיור של אחד מבני הקהילה: יש אצלנו בקהילה אדם שעבר גיור. אשתו יהודיה וילדיו, כמובן, גם. ברגע קבלת ההחלטה היא הייתה חילונית לגמרי (שבת, נידה, לגבי כשרות לא בטוח). 1. מהם הקריטריונים לכשרות הגיור, והאם המניעים משחקים פה תפקיד, ואם כן, אילו הם הכשרים ואילו לא (הנפוצים), והאם שינוי התנהגות וערכים לאחר גיור פורמלי עושים אותו כשר? 2. חוץ מזה, האם לאחר גיור מותר לשאול איפה זה בוצע ופרטים שונים, כולל שמות?
תשובה: זו אכן בעיה כבדת משקל. אם מדובר אכן באדם שהערים על הבי"ד אכן יש בזה בעיות, וכבר היתה פרשיה גדולה כזו לפני כמה חודשים. בכל אופן, האשה והילדים ודאי כשרים. מספק אפשר שהגר, שהתחזק עכשיו, יטבול שוב בלי ברכה ויקבל עליו מצוות לפני שלושה יהודים כדי לצאת מכל הספיקות, שהרי המילה היתה בודאי לשם יהדות. כל זה לגבי אם הגר עצמו רוצה אבל אין אנשים מבחוץ, שלא יתעסקו עם זה. אין זה עסק של הקהילה אלא שאם יש לה ספק לעניין להעלותו לתורה וכדומה בדברים הקשורים לקהילה, יש להם לומר לו בכבוד שהיות ויש רינון לגבי הכשרות של הגיור, הם מבקשים שיפתור את כל הבעיות ע"י שיטבול שוב עם קבלת מצוות בפני שלושה כדלעיל. וכן היתה בעיה אצלנו בישיבה עם תלמיד שהסתפק לגבי יהדותה של אימו מאחר והתחמקה כל פעם שדיבר איתה על כך, והיה חשש שיש פה גיור רפורמי וכדומה. אמרתי לו שיטבול עוד פעם לשם גירות בפני שלושה ומכיוון שמילתו היתה לשם יהדות אז יהיה יהודי ממה נפשך, או לפני טבילתו אם גיורה של אימו היה טוב או שאח"כ התגייר.
שאלה: אוכל פרווה שנתבשל בבשרי ונתחמם בחלבי: אשתי חיממה תפוחי אדמה ( פירה ) שנתבשלו בקדרה בשרי במחבת חלבי. מה עושים עם המחבת? אינני בטוח לגבי הכלים אם זה או זה היה בן יומו (הכלים היו נקיים). לדעתי לא היה טיגון שמן בשום כלי. אנחנו ספרדים.
תשובה: אם תפוחי האדמה נתבשלו בסיר בשרי נקי מבשר ואחר כך חוממו במחבת חלב נקי מחלב- האוכל מותר והמחבת מותר. אם הסיר היה עם שיירי בשר או המחבת היה עם שיירי חלב- אז אם לא עברו עשרים וארבע שעות בין הבישול לחימום יש להכשיר את המחבת. כיון שלשאלתך הכלים היו נקיים בין כך הכל מותר ורק להבא יש להימנע ממעשים דומים.
שאלה: תשובת הרב לגבי גניזת עיתון בשבע: הרב ענה תשובה לגבי גניזת עיתון בשבע המופיעים בו שמות ה, כמו ש-ד-י, ואמר שאפשר לסמוך על הדעה המקילה שעיתון מותר לזרוק לפח. השאלה היא- האם ראוי מלכתחילה לכתוב בעיתון (בשבע או כל עיתון אחר) שם ה הצריך גניזה ולסמוך על הדעה המקילה או שמא עדיף להמנע מכך? מהי ההנהגה הנכונה לדעת הרב?
תשובה: ההנהגה הנכונה היא, להמנע מלכתוב שם שמים אלא לכתוב ד', ולא אות משם ד' ולא שם שלם.
שאלה: סדר השכמת הבוקר: כאשר אני קמה בבוקר אני נוהגת לומר "מודה אני". לאחר מכן אני נוטלת ידיים הולכת לשירותים ואז אומרת אשר יצר. השאלה שלי היא, האם אחרי שאני אומרת "מודה אני" אני הולכת לשירותים, להגיד אשר יצר ישר אחרי זה או רק אחרי נטילת ידיים? והשאלה השניה שלי היא: אני מתפללת ערבית, האם בנוסף לזה עליי להגיד את ברכות השחר או שאומרים אותם רק בתפילת שחרית?
תשובה: 1. הסדר הנכון בבוקר הוא: מיד כשאדם קם בבוקר עליו לומר "מודה אני...". לאחר מכן הוא צריך ליטול את ידיו שלוש פעמים לסירוגין (ימין, שמאל וחוזר) ואם הוא צריך לשירותים לא יברך כלל, ולאחר שיצא מהשירותים יטול ידיו שוב שלוש פעמים לסירוגין ויברך על נטילת ידיים וברכת "אשר יצר" (אם לא ברך כבר). 2. ברכות השחר שייכות רק לאחר הקימה משנת הלילה, ולכן אין לאומרם לפני תפילת ערבית.
שאלה: פלאפון לחיילים: אחותי הגיעה לעמדת שרות של פלאפון עם כרטיס חבר (חיילים בקבע) על מנת לעשות מסלול חיילים, נאמר לה שם שכרטיס חבר אינו תופס. ושאלו אותה אם יש לה מישהו במשפחה שחייל, ושאפשר להשתמש בחוגר שלו אחותי פנתה אליי מכיון שאני חייל. האם יש בכך גזל?
תשובה: נראה שאין בדבר משום גזל, כיון שכך מקובל לעשות בכל חברות הסלולאר מתוך מגמה לצרף עוד אנשים למעגל הלקוחות של החברה. ואם חששך הוא שנציג השירות עושה שלא כדין ומעבר לסמכותו, הרי על כגון זה נאמר: "אין אדם חוטא ולא לו", וקשה לומר שישנה מהנוהל רק בשביל לעשות לאחותך 'טובה' כאשר הדבר כרוך בסיכון מקום עבודתו. הרב ינון זמיר
שאלה: אמירת פעמיים ה' : בתהילים לפעמים כתוב פעמיים ה', פעם שם אדונות ופעם יוד קי וו קי, האם צריך להגיד ה' ה' או האלוקים?
תשובה: הכלל הוא, שיש להסתכל על הניקוד ועל פיו לומר. אם הניקוד הוא כשל המילה "אלקים", יש לומר: "ה' אלוקים". ואם הניקוד הוא כמו בשם ה', אזי יש לומר: "ה' ה' ".
שאלה: שבועת שקר "בחיי": נשבעתי לאדם קרוב אלי בשבועת שקר. נשבעתי לו בחיי ואיני יכולה לספר לו ששיקרתי. אמרתי משהו עליו בשוגג והוא הכריח אותי להישבע בחיי שהדבר לא באמת נאמר עליו, ולכן שיקרתי. 1. רציתי לדעת כיצד אוכל לכפר על שנשבעתי בשקר וחיללתי את שם השם? 2. אם נשבעתי בחיי, האם זה אומר שבכל זאת נשבעתי בשם השם? איני יכולה לשאת את רגשות האשם. אשמח אם תענה לי מהר ו מראש על העזרה.
תשובה: שבועה בחיים היא קרובה לשבועה בשם השם, כיון שמקור חיינו הוא מהשם יתברך, ועל כן יש לקבל על עצמך שלא להסכים להישבע להבא משום סיבה, הן על אמת והן על שקר. כן ראוי אם אפשר לקבל צום של יום אחד מן הבוקר עד הערב, ואם הדבר קשה לתת לצדקה מחיר של שתי ארוחות ולבקש מד' שיחשוב לך כאילו צמת יום שלם. כמו כן, יש לבקש מחילה מהשם על שעברת איסור ולומר לפניו שלא תחזרי שוב לאיסור זה.
שאלה: מנגינות נוצריות בפלאפון: ברשותי פלאפון שבו יש צלצולים עם לחן ממקור נוצרי ללא מילים. האם מותר השימוש בפלאפון? אם אסור, האם זה אומר שאסור לשמוע את הצלצולים האלו או להעביר לאנשים אחרים את הפלאפון (במידה והם מבקשים) שמא ישמעו את אותן צלצולים?
תשובה: לא נראה לי שיש בעיה במנגינה בלבד, אפילו שהיא של נוצרים.
שאלה: מגורים בנגב נחשבים כבארץ ישראל: שמעתי הרצאה בה דברו על גבולות וציינו שם את נתיבות, שנמצאת במדינת ישראל אבל היא לא חלק מארץ ישראל. האם יישובים שלא כלולים בגבולות ארץ ישראל (כדוגמת נתיבות והישובים סביבה), הם חלק מא"י? האם יש לחשוש שאין מקיימים בהם מצות ישוב הארץ? האם אפשר לרכוש דירה בנגב בראש שקט?
תשובה: ראה באהלה של תורה ח"ד, סי' ו-ז, על מצות ישוב הארץ בגוש קטיף שייבנה וייכונן מחדש בבי"א. ובקיצור, מצות ישוב הארץ נוהגת בכל רחבי א"י, כולל הנגב, ולדעת הרמב"ן גם בגבולות ההבטחה מנהר מצרים עד נהר פרת. רק לעניין חיוב תרומות, מעשרות ושמיטה יש הבדלים בין תחום עולי בבל לתחום עולי מצרים. ורבים סבורים שנתיבות נמצאת בתחום עולי מצרים.
שאלה: הסרת שיער באבל: אבי נפטר. אנו בתוך תקופת 30 יום לאבלות. האם מותר לי להסיר שיער מהפנים והגוף כדרך שאר הנשים? חשוב לציין שאני נשואה, ראיתי בספר הלכות שזה משנה לעניין איפור. לא מצאתי דבר לגבי הסרת שיער.
תשובה: אם השער מכער מאוד דינו כאיפור. מן השמים תנוחמו.
שאלה: תשובה על אכילת איסור: חטאתי לה באכילת חלב בגיל 12-13, כשהייתי ברת עונשין. לא הייתי טהורה יודעת הלכה. ה מאיר לי תמיד. מזיק לי מה שבלעתי בדם. מה עושים? הייתי שומרת כשרות סתם כמו משפחות חילוניות. לא התכוונתי ביודעין לאכול לא טהור אבל לא הייתי דתית.
תשובה: תקפידי על הלכות כשרות מכאן ואילך.
שאלה: נסיונות בגיל הנעורים: אני בן 17. עד לפני מס חדשים הייתה לי חברה (היא שנה מתחתיי). היינו בקשר במשך כשנה. לצערנו, בסופו של דבר לא שמרנו נגיעה אבל היה בינינו קשר חזק ואמיתי ושנינו האמנו שאנחנו מתאימים אחד לשני. ממש שמחנו בקשר שלנו והאמנו שאנחנו יכולים להמשיך ביחד גם בחיים. בסופו של דבר החלטנו לעשות את ה"ניתוח" ולהיפרד כי הבנו שאי אפשר להמשיך ככה לאורך זמן מכיוון שזה ממש לא בריא כמעט מכל הבחינות, אולם החלטנו להפגש בעוד מס שנים כאשר אני כבר אהיה בישיבת הסדר בע"ה ונהיה שנינו מוכנים ובשלים ומשם אי"ה נמשיך את הקשר עד ועד בכלל על טהרת התורה והמצוות. היה לנו טוב להיפרד עם ההחלטה הזו שאנחנו מעכשיו שומרים נגיעה, מתחזקים ומנתקים קשר בינינו ובין שאר בני המין השני (שנינו דת"ל עם שאיפות לקיים את יעודנו בעולם וגאים בדתנו). בהתחלה הכל הלך מאוד טוב והעתיד נראה ורוד. הרגשתי ממש תחושה של התעלות. אבל ככל שהזמן עובר נערמים עוד קשיים ועוד נסיונות מהסוג הזה ואני בכח מנסה להחזיק מעמד נגד כולם. אבל קשה לי. אני לא יודע כמה זמן אני אצליח להחזיק מעמד כי בסה"כ אני עוד אחד מתוך אינספור בני נוער שלכולם יש יצרים וזה ממש לא פשוט להתמודד איתם. והדבר שאני הכי חושש מפניו זה שאני יודע שאם אני יפול אז זה יהיה מאוד עמוק ואז יהיה לי מאוד קשה לצאת מזה מכיוון שאני יידע שהרצון להפסיק את הנפילה כרוך בלשקר על עצמי כי עובדה שגם פעם קודמת עשיתי אותו דבר והתחזקתי ועכשיו. אז יש את אלה שיאמרו להתרחק ממראות לא ראוים וכו. אז ב"ה אני משתדל לשמור על עצמי כמה שאפשר, אבל סוף סוף אני חי במציאות עם שתי רגלים על הקרקע ואי אפשר ללכת בעצימת עינים להסתגר כל היום בד אמותיי ולשמור על קדושה וטהרה בצורה מושלמת. סוף סוף אני תיכוניסט (מה שאומר הרבה). ויש את אלה שיאמרו שאם אנחנו קרובים לגיל אז שנתחתן כבר וזהו. אבל אני לא מעונין בשלב הזה להתחתן. אני מקווה לעשות את זה הכי קרוב שאפשר ללימודים הגבוהים או לפחות לאחר השירות הצבאי שלי בהסדר. אבל עד אז מה? אני מסתכל על השנים הבאות ואני מרגיש שיהיה לי הרבה יותר קשה לשמור על עצמי. ואני מאוד רוצה לשמור על עצמי. אשמח אם הרב יוכל לעזור לי במצבי ויורה לי את הדרך בה אוכל להמשיך כיהודי שומר תורה ומצוות גאה. מראש.
תשובה: אתה צריך לשנות את הגישה כלפי עצמך. מחד, יפה מאד שאתה משתדל ומצליח מאד במאבק על חיי קודשה. אולם מאידך, אתה יותר מידי מתעסק עם הנושא ואתה חושש יותר מידי מנפילה. אתה מגדיר לעצמך מה יהיה אם תיפול. ראשית, מי אמר שתיפול. שנית, גם אם תיפול מי אמר לך מה יהיה אופי הנפילה. אתה מראש אומר לעצמך אם אני אפול פעם אחת זהו נגמרתי. האם אתה מלאך אלוקים. מהותו של האדם הוא להתמודד, משום כך הקב"ה דואג שלא יהיו לנו חייים נינוחים בעולם הזה. העולם הזה הוא עולם של עבודה. מכיון שכל הזמן יש לנו עבודה ואי אפשר לנוח על זרי הדפנה, יתכן שגם בחלק מן המקרים נכשל. אולם הכישלון צריך תמיד להיות קטן וממוקד. גם אם נופלים קמים וממשיכים. שבע יפול צדיק וקם. העיקרון הוא לא להתעסק ולא להתעכב הרבה על נפילות. העיקר להתרכז בטוב בחיובי ובהמשך ההתקדמות. לכן כל עוד שלא היה כישלון מצויין תמשיך הלאה. אם תיפול ת תהיה מר לפרק זמן מוגבל והלאה המשך החיים וההתקדמות. אין לנו זמן להשקיע בנפילות.
שאלה: שאלה בנוגע לדברי הרב משאש: בעקבות דיון על דבריו של הרב משאש, שמתיר להדליק אור ביו"ט ומתיר לאישה נשואה ללכת בלי כיסוי ראש, רציתי לשאול את הרב: האם אישה נשואה יכולה להחליט ללכת לפי פסיקתו של הרב משאש וללכת בלי כיסוי ראש ולהדליק אור ביו"ט? האם זה לגיטימי מבחינה הלכתית או אסור לחלוטין? אשמח לתשובה בנושא.
תשובה: דעת הרב משאש היא דעת יחיד וכל הפוסקים, גם הספרדים, חולקים עליו. אחרי רבים להטות
שאלה: מעשר ממשכורת המשולמת בסחורה: אני (לעבודה נוספת) רואה חשבון במכולת, וכדי ליפטר ממס אופן הת הוא: שאני קונה כל מה שאני צריך מאותו מכולת ובסוף החודש עושים חשבון ממה שלקחתי וממה שאני צריך לקבל בעד עבודתי, ואם יש עודף אז הוא נותן לי העודף מחודש זה, וכך זה הולך בכל חודש. האם אני צריך לעשר מרווח זה, שאני עובד ומקבל שכר עבודתי ע"י הקניות שאני עושה?
תשובה: אם אתה יכול לחסוך באותו חודש - תיתן מעשר כספים, ואם אינך יכול לחסוך ולגמור את החודש - עניי עירך קודמים ולא תיתן מעשר כספים.
שאלה: שעון סולרי ושילוב ברגליים מוצלבות בתפילה: 1) מה דין ענידת שעון סולרי בשבת, אם ביציאה מאזור חשוך למואר נדלקת בצג ה LCD כיתובית שאומרת שהשעון נטען? 2) מה דין ישיבה ברגלים מוצלבות אחת על השניה בתפילה - היש בזה חוסר כבוד, הרי היום נהוג לשבת כך?
תשובה: 1) מדרבנן יש בזה איסור. אמנם מדאורייתא אין בזה איסור כי זה לא כתב המתקיים ולא גרע מכתב על האדים שעל החלון. ולכן אין לעונדו בשבת. 2) יש בזה חוסר כבוד וכן כתוב שלא לעשות זאת.
שאלה: חובת עמידה בתפילה ברגל מגובסת: רגלי שבורה ומגובסת. כאשר אני עומד הדם לא חוזר מהרגל ועל כן קשה לי (ולא בריא) לעמוד לאורך זמן. האם עדיף בתפילת שמונה עשרה להתפלל בעמידה, אך בידיעה כי הכוונה בתפילה יותר קשה, או לשבת לכתחילה ולהתכוון בנחת?
תשובה: אם קשה לך לעמוד, התפלל בישיבה.
שאלה: הכנת מנה חמה בשבת: האם מותר להכין מנה חמה בשבת?
תשובה: אין להכין מנה חמה בשבת, כי הוספת המים החמים על האיטריות והשהיית שם בחום מספר דקות משלימים את תהליך הבישול, כי כאשר יוצא מהמפעל עוד אינו מוכן לגמרי וסיום זה ע"י המים החמים נקרא מאביזרי הבישול. וכן הדין במנה חמה של פירה תפוחי אדמה שאין להכינו בשבת.
שאלה: פדיון בכורות במקרה של טיפולי פוריות: אישה שעברה טיפולי הפריה (במשך כ- 5 שנים אם זה חשוב) וב"ה נושאת היום ברחמה בן זכר ראשון - האם אפשרי יהיה לערוך בע"ה פדיון בכורות? (כמובן במקרה שהלידה תהיה טבעית) אודה על תשובתכם.
תשובה: אם האישה לא הפילה בעבר ואם הביצית היא שלה, הבן חייב בפדיון הבן.
שאלה: עריכת ליל הסדר ע"י אישה: 1. ברצוני לדעת האם מותר לאישה לערוך את ליל הסדר (ברכות,קריאת הגדה וכו ) אם אין גבר לשם כך, והאם היא מוציאה ידי חובה את הסובבים? 2. בנוסף, האם מותר לאישה לערוך את הסדר אם יש גבר אך הוא חילוני ואינו מעוניין יודע לנהל את הסדר?
תשובה: נשים חייבות במצוות ליל הסדר כגברים. אין צורך בעורך סדר. כולם יכולים לקרוא את ההגדה ולברך ברכות וכדו', וגם ישירו ביחד. אשה לא יכולה לשיר לפני גברים אלא אם כן היא אם לילדיה. אך באשר למצות והגדת לבנך, זו בעיקר חובת האב אך כאשר אין אב האמא תגיד לילדיה.
שאלה: פדיון הבן על ידי כהן קרוב משפחה: בשעה טובה נולד לאשתי ולי בן בכור. האם דוד אשתי (אחי אמה), שהוא כהן, יכול לבצע את הפדיון או שמא רק כהן שאינו קרוב משפחה יכול לבצע את הפדיון?
תשובה: מותר לפדות את הבן אצל כהן קרוב משפחה, ובתשובות חכם צבי (סימן ע) אף כתב שיש עדיפות לתת לכהן קרוב מכהן אחר.
שאלה: להניח תפילין במנחה : האם מותר וטוב להניח תפילין במנחה אחרי שכבר הנחתי תפילין בבוקר? נ.ב.יש עוד חבר אחד שמניח איתי.
תשובה: מותר להניח תפילין במנחה אולם יש חשש של גאווה. רצוי שתתייעץ עם הר"מ שלך, האם הדבר מתאים לך.
שאלה: מעשר כספים ללימוד גמרא: הילדים שלי לומדים אצל אברך גמרא. האם אני יכול לחשב את מה שאני משלם לו בתור מעשר כספים?
תשובה: כן.
שאלה: מעשר כספים מרווח מועט: אני סטודנטית, ועוזרת לשכנה תמורת ת כל הרווח עומד על כ500 ש"ח בחודש. האם אני צריכה לתת מעשר מכספים אלו?
תשובה: בעיקרון, מכל רווח יש לתת מעשר כספים. אולם אם אין לך הכנסות נוספות ואת צריכה את הכסף הזה להוצאות שוטפות (ההורים לא נותנים לך דמי מחיה וכד') את פטורה ממעשר כספים, וראוי לתת קצת לצדקה.
שאלה: חתונה בבין המיצרים: ראיתי תשובה של כבוד הרב שאפשר להתחתן במוצאי י"ז בתמוז. האם מותר להתחתן בבין המיצרים לכל העדות?
תשובה: האשכנזים לא נהוגים להתחתן מי"ז בתמוז ואילך ואילו הספרדים נוהגים להתחתן עד ר"ח אב (ולא עד בכלל). ובשאלה שנשאלתי, החתן היה מרוקאי מצד האב.
שאלה: גניזת שמות שאינם נמחקים המופיעים בעיתון: עיתון חול ובו אחד מהשמות הקדושים שאינם נמחקים. האם מותר לזורקו עם העיתון לפח המיחזור בצורה מכובדת או שחובה לגזור את השמות ולגנזם?
תשובה: ראוי לגזור שמות קודש גם מעיתוני חול ולהניח את השמות בגניזה, ובזכות השמירה על שמות קדושים תזכה לבריאות ואריכות ימים.
שאלה: ביטול תורה להפגנה על ארץ ישראל: אני לומד בישיבה קטנה-תיכונית באזור בנימין. בישיבתנו הוחלט לצאת להפגין במקום ללמוד תורה (עושים הצגה של בניית בית, אך מדובר במקום ובמבנה שלא יהיה ראוי למגורים, וכל מטרת הבנייה היא הפגנה מצולמת). נפשי בשאלתי: האם ראוי להשתמש לשם כך בבחורי ישיבה, מה עדיף שאעשה? מחד, הרמי"ם מחנכים אותנו תמיד שיש ללמוד תורה בכל רגע פנוי, ובכלל, האם הורי שלחו אותי לישיבה ללמוד או לעסוק בצרכי יישוב ארץ ישראל? אציין עוד, שכלל לא ברור שפעולה זו תועיל לקדם את הפשרת הבנייה, ואני הקטן לא מבין מה הקשר בין בניית דמה זו לבעיית ההקפאה. מאידך, הואיל ומתקיימת פעולה כלשהי, ואיני עושה פעילות אחרת לטובת העניין, האם עלי להצטרף כדי להשתתף עם הציבור? עוד שמעתי, שאומרים שניתן להתיר משום בניין בית המקדש הדוחה תלמוד תורה, האם זה נכון?
תשובה: אם ההפגנה אכן לא אמיתית (דבר שנשמע לי מוזר) אז אין להתבטל ועדיף לשבת ללמוד.
שאלה: בקשת הנחה בשכר לימוד: יש לנו ילדים באולפנות וישיבות. שכר הלימוד גבוה, אבל ללא הכנסה משכר לימוד המוסד יתקשה להתקיים. כל אחד היה מעדיף לשלם פחות, ולכן הרבה אנשים פונים עם בקשה להנחה. האם בקשה להנחה בשכר לימוד נחשב כבקשה לקבלת צדקה?
תשובה: אכן בקשת הנחה מחייבת את המוסד לחפש מקורות של הכנסה, וחלק מהם הם תרומות שהם צדקה.
שאלה: מעשרות על העתיד לבוא: האם ישנה אפשרות לעשר פירות שעוד לא נקטפו מהעץ? הבעיה אצלנו היא כזו: דודותי מגדלות בגינתם מינים שונים של פירות (שסק, אבוקדו, מנגו ועוד) ואינם נוהגות לעשר אותם (פירות שהם טבל ודאי). כשאני מגיע לשם אני משתדל לעשר, אך אין ביכולתי לשמור על קביעות ולהגיע בכל פעם שנקטפים פירות, במיוחד שאין כ"כ שיתוף פעולה מהצד שלהן. מה לעשות?
תשובה: יש אפשרות כמבואר במשפט כהן סי' לו, שם יש את הנוסח של הפרשה מהמחובר לכשיתלש. אלא שצריך מספר תנאים: א. שיהיו כעת פירות תלושים בכמות ההפרשות. ב. הפירות המופרשים צריכים להיות לפחות שליש בשעת האמירה. ג. הפירות שנעשו תרומה צריכים להיות ראויים למאכל בשעת ההפרשה, ועל כן אי אפשר לעשות לטווח ארוך. ד. באופן כללי, אנו מתירים לעשות הפרשה מראש פעם בשבוע, ביום קבוע ובכך נפתרות חלק מהבעיות. כל זה רק לצורך כפי שכתבת. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: לימוד נושאים הקשורים לעבודה בשבת: האם מותר בשבת לקרוא וללמוד חומר הקשור לעבודה או שמא זה עלול לפגוע בפרנסה?
תשובה: כתוב ברשב"א שמותר ללמוד חכמות העולם (גיאומטריה, מתמטיקה, אסטרונומיה וכדומה) בשבת מצד עיקר הדין. אמנם אין זה הידור אך מותר, לכן לדוגמא אם יש לאדם מבחן בהיסטוריה, הוא יכול ללמוד אליו בשבת ולקרוא ספרי היסטוריה. אבל אם זה קשור לעבודה ולביזנס זו בעיה, כי כתוב "ועשית כל מלאכתך" - שאדם לא יחשוב על עבודתו בשבת, ולכן אם זה לא סתם לימוד חכמה אלא ממש לעשות חשבונות וביזנס של ענייני מסחר של העבודה שיש להם השלכה מעשית - אסור בשבת.
שאלה: ללכת ליעוץ נומרולוגי או יעוץ רבני: האם מותר ע"פ ההלכה ללכת ליעוץ נורמולוגי או שאסור? ע"פ תשובתו של הרב אריאל ישנה בעיה משום תמים תהיה עם ה אלוקיך אבל ישנם רבנים ומקובלים וצדיקים שנותנים הכוונות ועצות כיצד לנהוג, האם האיסור משום תמים תהיה אוסר גם כאן או שאלו שני עניינים שונים?
תשובה: אם המדובר בתלמידי חכמים מובהקים, המדריכים את הפונים אליהם עפ"י אמיתה של תורה, אין לךתמימות גדולה מזו. אך "מקובלים", המתחזים לכאלה, אינם מקובלים עלינו וצריך להזהר מהם.
שאלה: הוספת מזמורים בשבת: ראיתי במקום כלשהו, שלא אומרים בשבת את 13 הברכות האמצעיות בשמונה עשרה כי זה טורח בשבת. אם ככה, אז למה מוסיפים בפסוקי דזמרא מלא מזמורים, הרי תפילת עמידה היא העיקר? (אם הרב יודע היכן דבר זה כתוב אשמח באם יכתוב לי)
תשובה: בעיקר התפילה שהיא עמידה לא רצו להכניס את הברכות האמצעיות של העמידה מפני שהם בקשות ועניינה של השבת הוא שבח. הפסוקים של פסוקי דזמרא עניינם להכין את עצמו לתפילה ובהם יש יותר שבח. בכלל התפילה בשבת ארוכה יותר מבחול, אך כנראה שחששו לטורח רק במקום של בקשות, שבהם מזכירים את עוניינו ולחצנו ובקשות לצאת מהגלות, ולכן כנראה הכוונה של טורח הוא יותר טורח נפשי. וזה נמצא במפרשים שם.
שאלה: ברכת המזון לפני ואחרי הקאה: א. האם צריך לברך ברכת המזון על אף שיתכן מאוד שאלך לאחר מכן להקיא? (כגון: אישה בהריון). ב. אם כבר הקאתי, האם לברך ברכת המזון?
תשובה: תמתיני זמן סביר לראות אם האוכל יתעכל או שתקיאי אותו. אם ברור שתקיאי אותו או שהקאת אותו, אין לברך עליו.
שאלה: שישית גאווה לתלמיד חכם: 1. מדוע תלמיד חכם צריך שתהיה לו דווקא שישית שבשישית גאווה, 2. מדוע המס 40 הוא מיוחד? יצירת הוולד, מלקות מביאים 39 כי 40 מסמל משהו
תשובה: א. צריך שתהיה שמינית שבשמינית כדי לשמור על כבוד התורה, כי אם יקל בכבודו נראה הדבר כזלזול בתורה שלמד. ב. עפ"י דברי המהר"ל (וספרים אחרים) נראה שהמספר ארבעים הוא כפולה של עשר בארבע. ועשר הוא דבר שבקדושה, וארבע הוא ארבע עולמות שמשם באה נשמת האדם.
שאלה: נטילת ידיים במשך היום: 1. האם אני יכולה ליטול ידיים מתי שאני רוצה ולברך כדי להרגיש טהורה? 2. האם צריך ליטול ידיים על פסטה ירקות?
תשובה: 1. ליטול ידיים אפשר אבל לברך אסור משום "ברכה לבטלה". אולם לא כדאי להיות לחוצים וליטול סתם ידיים. את טהורה ואינך צריכה ליטול ידיים לשם זה. תטלי רק במקרים שהורו לנו חכמים. 2. לא.
שאלה: כשרות על גרעינים: האם גרעינים שחוריםאו גרעיני אבטיח צריכים כשרות? אני אעשה תרומות ומעשרות.
תשובה: אם הם לא קלויים, אין בעיה לאחר הפרשת תרומות ומעשרות. אם הם קלויים, צריך לדעת האם הוסיפו חומרים מסוימים או לא, כשאין תוספות אין בעיה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: ברכת כהנים לכהן בשבעה: כהן אבל בשבעה. האם עולה לדוכן בברכת כהנים בשבת?
תשובה: כן.
שאלה: ללכת לפי מנהג האמא: כאשר ילד, שהוא בן להורים מעדות שונות, והאמא יותר מסורתית ומלומדת מהאבא, והאבא אדיש לחינוך הבן, והילד חונך לפי מסורת אימו ומשפחתה ומנהגיה של העדה שלה, האם הילד יכול לנהוג ולהתפלל לפי מנהגי אימו והנוסח שלה?
תשובה: כן, היות וזה מה שהורגל.
שאלה: גוי שמזג יין מחבית: מה הדין בחבית יין כשר לא מבושל שבתחתיתה ברז, ופתח את הברז גוי ומזג יין לתוך כוס בלי להזיז או להטות את החבית, האם היין שבחבית נפסל? ומה הדין במקרה זהה עם יהודי מחלל שבת בפרהסיה?
תשובה: זה נקרא שהזיז את כל היין שבחבית, ולכן בימינו הדין שהיין נאסר בשתיה אך לא בהנאה, ולכן יהיה מותר למכור את היין לגוי. במקרה של יהודי שאינו שומר שבת, אפשר לסמוך על השיטות שבימינו הוא אינו עושה יין נסך.
שאלה: סדר הכנסת ס"ת: הרבה בתי כנסיות נוהגים שלאחר קריאת התורה מוליכים את ספר התורה למקומו ואומרים "לדוד מזמור" ו"ובנחה יאמר", ורק בסיום הפסוק "חדש ימינו כקדם" סוגרים את הארון. האם אין בעיה להשאיר כך את הארון פתוח עד שהציבור יסיים לשיר, וכך פעמים רבות קורה מצב שרבים מפטפטים מול הארון הפתוח, אולי ראוי לסגור את הארון מיד לאחר הכנסת הספר?
תשובה: המפטפטים עושים זאת גם בחזרת הש"ץ ובקריאת התורה ועוד, האם נבטל את קריאת התורה בגללם? שירה בזמן הכנסת התורה לארון עד סגירת הארון היא לכבוד התורה. אך אם החזן מלאה את הציבור בחזרה על מילים פעמיים ושלוש, ובכך גורם לטירחא דציבורא, ראוי לבטל את התחזנותו.
שאלה: להניח על הפלטה מאכל יבש המפריש נוזלים: האם מותר בשבת להניח על הפלטה תבשיל יבש, שאחרי שעומד על הפלטה הוא מפריש נוזלים?
תשובה: היות ובזמן שהניחו אותו היה אוכל יבש, גושי ומבושל - מותר.